Patru elevi din Timiș, medaliați cu aur la Sofia, vor reprezenta România la Turnirul Internațional al Tinerilor Fizicieni de la Budapesta
Competiția internațională Young Physicists’ Tournament (Turnirul Tinerilor Fizicieni) desfășurată la Sofia, în perioada 8-12 mai, preliminară celei mondiale din Ungaria, care va avea loc la Budapesta, între 10 și 16 iulie, a evidențiat, din nou, abilitățile și cunoștințele ridicate ale elevilor români în domeniul fizicii, dar și o bună pregătire a argumentărilor în confruntările științifice.
Cei șapte elevi din România au fost medaliați cu aur la Sofia: Daniel Paul Rotariu (Liceul Teoretic ”Grigore Moisil” Timișoara), Mihai Costache (Craiova), Sergiu Roua (Liceul Teoretic ”G. Moisil” Timișoara), Alexandru Scheusan (Liceul Teoretic ”G. Moisil” Timișoara), Andrei Croitoru (Liceul Teoretic „Coriolan Brediceanu” Lugoj), Radu Zaharescu (Craiova), Patrick Badea (Craiova).
În urma prestației din Bulgaria, România va merge mai departe, la turnirul final din Ungaria, cu elevii care, potrivit rezultatelor interne, au obținut premiile I, II și III, respectiv: Rotariu Daniel Paul (premiul I), Costache Mihai (premiul I), Roua Sergiu (premiul II), Alexandru Scheusan (premiul III) și Croitoru Andrei (premiul III).
Lotul a beneficiat de îndrumarea profesorului timișorean Sandu Golcea, care este și secretar al Federației Mondiale a Competițiilor de Fizică, a profesorului Victor Păunescu din București, a inspectorului școlar Gabriel Florian din Dolj și a profesoarei Aurelia Florian din Craiova.
Conducătorul lotului a fost Răzvan Agafiței, absolvent al Liceului Teoretic ”Grigore Moisil” din Timișoara, în prezent student la Facultatea de Fizică din Măgurele, un ”veteran al luptelor International Young Physicist Tournament”, potrivit profesorului Golcea.
Competiția IYTP este una atipică, bazată pe teme experimentale, plecând de la probleme științifice cu grad ridicat de complexitate. Se lucrează pe echipe, însă la Sofia, s-a luat decizia ca fiecare participant să fie evaluat individual, trecând, pe rând, prin cele trei roluri specifice ale concursului: Reporter (cel care expune soluția problemei), Opponent (prezintă posibile inadvertențe sau erori care ar putea să apară în procesul de înțelegere a problemei sau a soluției) și Reviewer (prezintă concluziile).
Juriul acordă participanților punctaje prin vot. În astfel de competiții, România pleacă din start cu un dezavantaj, având puțini susținători din partea altor state. În acest context, cu atât mai remarcabilă este reușita elevilor care au reprezentat țara noastră, obținând rezultate foarte bune.
CITEȘTE ȘI: În Timișoara a fost fain, acum e ”cool”
De menționat este și faptul că partea experimentală, componenta principală a competiției, este aproape cu desăvârșire ignorată în procesul de predare a fizicii în școala românească, ceea ce îngreunează participarea elevilor români la astfel de concursuri.
Deplasarea la Sofia s-a realizat cu sprijinul Universității de Vest din Timișoara, a prorectorului Madalin Bunoiu și al Fundației Universității de Vest. Elevii timișeni vor beneficia, în continuare, de sprijin din partea entităților menționate și pentru participarea lor la competiția din Ungaria.